කැළණිය විශ්වවිද්‍යාලයේ සවි කර තිබූ සී.සී.ටී.වී. කැමරා ඉවත් කිරීමේ සිද්ධියට අදාළව එම විශ්වවිද්‍යාලයේ සිසුන් 16 දෙනෙකු අත්අඩංගුවට ගෙන ඇති බව පොලිස් මාධ්‍ය ප්‍රකාශක පොලිස් අධිකාරි ජාලිය සේනාරත්න පවසනවා.ඊට ශිෂ්‍ය භික්ෂුන් වහන්සේ නමක් ද අයත් බවයි පොලිස් මාධ්‍ය ප්‍රකාශකවරයා වැඩිදුරටත් සඳහන් කළේ.කෙසේ වෙතත්, 16 දෙනාගෙන්  12 දෙනෙකුගෙන් ප්‍රකාශ සටහන් කරගෙන පොලිස් ඇපමත මුදාහැර තිබෙනවා.හිමිනමක් ඇතුළු තවත් සිසුන් 04 දෙනෙකු සිද්ධියට ඍජුවම සම්බන්ධ බැවින් ඔවුන් හෙට දිනයේ අධිකරණයට ඉදිරිපත් කිරීමට නියමිතයි.කැළණිය විශ්වවිද්‍යාල පරිශ්‍රයේ ආරක්ෂාව තහවුරු කිරීම සඳහා ස්ථාපිත කර තිබූ සී.සී.ටී.වී කැමරා 14ක් එහි මහා ශිෂ්‍ය සංගමයේ සිසුන් පිරිසක් පසුගියදා බලහත්කාරයෙන් ඉවත් කිරීමට කටයුතු කර තිබුණා.ඒ ශිෂ්‍යය මර්දනය සඳහා සී.සී.ටී.වී කැමරා පද්ධතිය උපයෝගි කර ගන්නා බව පවසමින්.මේ අතර, කැළණිය විශ්වවිද්‍යාලයේ ආචාර්යවරුන්ගේ සංගමය ද අද විශ්වවිද්‍යාලයේදී මාධ්‍ය හමුවක් කැඳවා තිබුණේ මේ පිළිබඳව කරුණු පැහැදිලි කිරීම සඳහායි.එහිදී එම ආචාර්යවරුන්ගේ සංගමය සඳහන් කළේ සී.සී.ටී.වී. ගලවා ඉවත් කිරීමෙන් රුපියල් ලක්ෂ 26ක පමණ අලාභයක් සිදුව ඇති බවයි.